Daoust ha levezonet eo bet R.H. gant un danevell saozneg bennak evit skrivañ se ? N'on ket evit lâret, ha moarvat ne vo ket aes respont d'ar goulenn-se ; moarvat ivez n'eo ket gwall sañsipl, rak depegnet eo bet Marijan en ur feson dispar, dres doare tud kozh ar vro-mañ. Ar pezh a zo sur, bepred, eo e kaver kalz stankoc'h fent diwar kamm-lec'hiañ gant ar sevenadur angl-ha-saoz eget gant ar c'hallaoued, lakaomp. Menegomp Flatland, skrivet er c'hantved diwezhañ gant ar pastor Edwin Abbot, ma teu ar fent diwar ment ar bed ma tremen an istor : ur bed 2-vent, gant boudoù plat hepken o vevañ ennañ, pa 'z omp kustum ouzh ur bed 3-ment.